贈畫魚者
作者：白玉蟾
朝代：宋

paragraphs: 昔日僧繇所畫魚，三十六鱗依翠蒲。
徐高畫中多畫魚，鼓鱗揚鬣今爲圖。
古人妙畫猶不朽，今人妙處古未有。
郭丹青者冠古今，天下畫魚第一手。
畫到妙處手應心，心匠巧甚機智深。
紙上溶溶一溪水，放出鰷鱨二三尾。
金鱗錦鬣紅玉鬐，圉圉洋洋戲波裏。
小魚如針同隊行，噞喁水面隨風萍。
擲頭掉尾浮沉勢，三聚二散游躍意。
筆分濃淡計萬鱗，劃鬚點眼勻墨痕。
狀如拋尺量波練，復似穿梭擲水紋。
宛然鱍鱍巢青藻，漁翁未釣先吹火。
壁上魚躍水不流，稚子睥睨敲針釣。
君今畫到入神處，此畫一出聲尤著。
魚雖無腸有活意，玉波浸荇澄寒渚。
深恐後夜或雷雨，化作龍飛禹門去。